
**Puha robot**

Az octobotot, a külsejét tekintve is polipra emlékeztető szerkezetet a lábasfejű állatok ihlették.

A

lig két centiméter hosszú, nyolckarú, puha, előállítása fillérekbe kerül – a Harvard Egyetemen a Robert Wood vezette kutatócsoport új robotja nem sokban hasonlít a fémtestű, szögletes gépemberekre. Az **octobot**ot, a külsejét tekintve is polipra emlékeztető szerkezetet a lábasfejű állatok ihlették. Ahogy a polipoknak nincs csontozatuk (ám puszta izomerővel képesek eltörni akár az akrilt is), az **octobot**nak sincs szilárd váza, testét puha szilikon alkotja. Az energiaellátását nem elem vagy akkumulátor, hanem a hidrogén-peroxid és egy platinadarab között lejátszódó heves kémiai reakció biztosítja, az így felszabaduló gáz mozgatja a pneumatika elve alapján a poliprobot nyolc hajlékony karját.

= = = = = = = = = = = = = = = = = = = = = = = = = = = = = = = = = = =

A kutatók szerint a szoftrobotok hasznosabbnak bizonyulhatnak merev testű társaiknál, ha a szerkezeteknek szűk térben kell mozogniuk, vagy ha a kemény felületek sérülést okozhatnak, illetve kockázati tényezők lehetnek (például orvosi kezeléseknél). A távlati tervek szerint a szoftrobotok a jövőben akár apróbb sebészeti beavatkozásokat is elvégezhetnek. Mivel az octobot nagyrészt 3D nyomtatással készül, igen gyorsan és viszonylag olcsón előállítható. A legdrágább alkatrésze a hidrogén-peroxiddal reakcióba lépő aprócska platinadarab.

A polipok mellett a méhek, a pókok és a denevérek is megihlették a robotokat fejlesztő kutatókat.

Bordás Veronika

2017. 01. 15.